**OSNOVNA ŠKOLA „IVAN KOZARAC“ ŠK. GOD. 2017./2018.**

**NIJEMCI**

**SAMOVREDNOVANJE**

**IZVJEŠĆE O REALIZACIJI**

**ŠKOLSKOG RAZVOJNOG PLANA ZA ŠKOLSKU GODINU 2017./2018.,**

**SWOT ANALIZA, KREDA ANALIZA I ŠKOLSKI RAZVOJNI PLAN ZA ŠKOLSKU GODINU 2018./2019.**

Dana 4. lipnja 2018. godine sastao se Tim za kvalitetu kako bi analizirao realizaciju Školskog razvojnog plana za školsku godinu 2017./2018., analizirao Swot analize učitelja, roditelja i učenika te napravio Kreda analizu iz koje proizlaze nova prioritetna područja i novi razvojni ciljevi koje će Tim za kvalitetu uvrstiti u Školski razvojni plan za školsku godinu 2018./2019.

**ŠKOLSKI RAZVOJNI PLAN ZA ŠKOLSKU GODINU 2017./2018.**

|  |  |  |  |  |  |  |
| --- | --- | --- | --- | --- | --- | --- |
| **PRIORITETNO PODRUČJE UNAPRJEĐENJA** | **ODNOS UČENIKA PREMA DRUGIM UČENICIMA I ŠKOLI** | **ODNOS UČITELJA, RODITELJA I ŠKOLE** | **PODRŠKA UČENICIMA** | **ORGANIZACIJA RADA ŠKOLE:**  **DODATNA NASTAVA**  **I ŠKOLSKA NATJECANJA** | **ŠKOLSKA PREHRANA** | **ŠKOLSKA KNJIŽNICA** |
| **RAZVOJNI CILJEVI** | Školski preventivni program (sprječavanje nasilničkog ponašanja) | Preventivno djelovanje na učenike s poteškoćama u učenju | Prijava za upis u srednju školu  Informatička i informacijska podrška  Savjetovanje učenika | Omogućiti darovitim učenicima i učenicima koji pokažu interes za pojedini nastavni predmet da se uključe u dodatni rad i sudjeluju na školskim natjecanjima | Ponuditi učenicima raznovrsniji jelovnik | Obnoviti dio knjižnog fonda  školske knjižnice |
| **METODE I AKTIVNOSTI ZA OSTVARIVANJE CILJEVA** | Sociometrija  SRO pedagoške radionice i predavanja  Individualan rad s učenicima  Roditeljski sastanci | Predavanje na UV-u  Roditeljski sastanci  Individualni i skupni razgovori  Individualan rad s učenicima | SRO  Roditeljski sastanci  Individualni razgovori  Razmjena iskustva od prošle godine (brošura za razrednike)  Podjela brošura | Organizacija dodatne nastave (HJ, MAT, FIZ, POV, BIO, EJ, NJE)  za darovite učenike  Priprema za školska natjecanja  Sudjelovanje na školskim natjecanjima znanja i natjecanjima ŠSD-a | Anketni upitnik na početku šk. god. 2017./2018. O namirnicama koje učenici konzumiraju  Sastavljanje jelovnika u skladu s rezultatima anketnog upitnika i mogućnostima roditelja koji financiraju obroke u školskoj kuhinji | Nabava literature:  lektirnih djela  stručne literature |
| **NUŽNI RESURSI** | Ljudski potencijal  Materijali za radionice | Ljudski potencijal | Internet  Ljudski potencijal | Ljudski potencijal  Materijali potrebni za pripremu  Motivacija | Financijska sredstva | 20 000 kn od MZO-a |
| **DATUM DO KOJEGA ĆE SE CILJ OSTVARITI** | Sociometrija početak i kraj nastavne godine  (i po potrebi)  SRO tijekom školske godine | Tijekom cijele školske godine | Od početka drugog polugodišta do kraja šk. god. 2017./2018. | Dodatna nastava organizirana je tijekom cijele šk. god. 2017./2018., a školska natjecanja sukladno Vremeniku školskih natjecanja (intenzivno početak drugog polugodišta 2017./2018.) | Anketni upitnik – početkom školske godine  Prehrana učenika - tijekom cijele nastavne godine | Tijekom šk. god. 2017./2018. |
| **OSOBE ODGOVORNE ZA PROVEDBU AKTIVNOSTI** | Razrednici  Pedagoginja  Roditelji | Predmetni učitelji  Razrednici  Stručna služba  Učenici  Roditelji | Upisno povjerenstvo (razrednici, informatičar, ravnateljica, pedagoginja)  Učenici  Roditelji | Učitelji nositelji dodatne nastave  Učenici  Povjerenstvo za provedbu školskih natjecanja | Roditelji  Kuharica  Računovodstvo škole | Školska knjižničarka  Učitelji  Stručna služba |
| **MJERLJIVI POKAZATELJI OSTVARIVANJA CILJEVA** | Količina zapisa u bilježnicama o ponašanju učenika  Izrečene pedagoške mjere  Odaziv roditelja na roditeljskim sastancima  Ocjene iz vladanja  Broj održanih individualnih razgovora | Ocjene  Bilješke o praćenju učenika  Odaziv roditelja na roditeljske sastanke i individualne ili skupne razgovore | Rezultati upisa u srednju školu | Praćenje postignuća učenika  Rezultati školskih natjecanja | Broj učenika koji se hrane u školskoj kuhinji | Dostupnost lektirnih djela, evidencija školske knjižničarke |

**RAZVOJNI PLAN PREDŠKOLE ZA PEDAGOŠKU GODINU 2017./2018.**

|  |  |  |  |
| --- | --- | --- | --- |
| **PRIORITETNO PODRUČJE UNAPRJEĐENJA** | **SURADNJA S RODITELJIMA** | | **PREHRANA POLAZNIKA PREDŠKOLE** |
| **RAZVOJNI CILJEVI** | Aktivirati roditelje za sudjelovanje u raznim aktivnostima (radionice) i sudjelovanje na roditeljskim sastancima | Pružiti podršku roditeljima:  -odgojni problemi  -uočavanje teškoće kod djeteta i savjetovanje roditelja  -komunikacija na relaciji roditelj – dijete, dijete - dijete | Ponuditi polaznicima predškole raznovrsniji jelovnik |
| **METODE I AKTIVNOSTI ZA OSTVARIVANJE CILJEVA** | Roditeljski sastanak:  -anketa o temama roditeljskih sastanaka  -organizacija radionica (božićna, uskrsna, tematska) | - neposredan rad s djetetom  - individualan razgovor s roditeljima | Anketni upitnik na početku šk. god. 2017./2018. O namirnicama koje polaznici konzumiraju  Sastavljanje jelovnika u skladu s rezultatima anketnog upitnika i mogućnostima roditelja koji financiraju obroke u školskoj kuhinji |
| **NUŽNI RESURSI** | Ljudski resursi:  Odgojiteljica  Pedagoginja  -materijalna sredstva za potrebe ostvarivanja roditeljskih sastanaka i radionica  -stručna literatura | Ljudski resursi:  Odgojiteljica  Pedagoginja  -stručna literatura | Financijska sredstva |
| **DATUM DO KOJEGA ĆE SE CILJ OSTVARITI** | rujan 2017. RS  studeni 2017. RS  prosinac 2017. R  siječanj 2018. RS  travanj 2018. R  svibanj 2018. RS  lipanj 2018. RS i priredba | Tijekom pedagoške godine 2017./2018. | Anketni upitnik – početkom školske godine  Prehrana polaznika - tijekom cijele pedagoške godine |
| **OSOBE ODGOVORNE ZA PROVEDBU AKTIVNOSTI** | Odgojiteljica | Odgojiteljica  Pedagoginja | Roditelji  Kuharica  Računovodstvo škole |
| **MJERLJIVI POKAZATELJI OSTVARIVANJA CILJEVA** | Evidencija dolazaka i dobrovoljno aktivno uključivanje roditelja u razgovor, rasprave i sl. | Dokumentacija o djetetu i zapisnici razgovora s roditeljima | Broj djece koji se hrane u školskoj kuhinji |

**PREDŠKOLA**

Predškola je s procesom samovrednovanja započela pedagoške godine 2012./2013. kada je po prvi puta napravljen Predškolski razvojni plan. Prioritetna područja unaprjeđenja se odnose na ***Suradnju s roditeljima i Prehranu polaznika predškole.*** Unutar prvog prioritetnog područja postavili smo si dva razvojna cilja, a to su: *aktivirati roditelje za sudjelovanje u raznim aktivnostima (radionice) i sudjelovanje na roditeljskim sastancima* te *pružiti podršku roditeljima (u kontekstu odgojnih problema, uočavanja teškoće kod djeteta i savjetovanja roditelja te komunikacije na relaciji roditelj – dijete, dijete – dijete).* Ove razvojne ciljeve si postavljamo svake pedagoške godine, s obzirom na to da je struktura roditelja drugačija svake godine te samim time i motivacija za sudjelovanje u aktivnostima predškole, ali i komunikacija svih aktera koji sudjeluju u aktivnostima. Unutar drugog prioritetnog područja postavili smo si razvojni cilj: *ponuditi polaznicima predškole raznovrsniji jelovnik.* Tim za kvalitetu smatra da je razvojni cilj drugog prioritetnog područja u potpunosti ostvaren na temelju sudjelovanja u projektu Hrvatskog zavoda za javno zdravstvo kojemu je svrha uvođenje zdravih namirnica u prehranu učenika, temeljem kontinuirane analize školskog jelovnika, suradnjom Školskog tima za prehranu u sastavu ravnateljice škole, kuharice i pedagoginje i uvažavanja mišljenja učenika radi poboljšanja školskog jelovnika. Vezano uz prvo prioritetno područje, Tim za kvalitetu smatra da se prvi razvojni cilj izvrsno ostvarivao. Ove pedagoške godine u predškoli je radila odgojiteljica Tena Antunović koja mijenja odgojiteljicu Katarinu Landeku od 24. travnja 2017. godine zbog korištenja rodiljnog dopusta.

Održana su 3 roditeljska sastanaka, prvi koji je bio informativnog karaktera i u cilju upoznavanja roditelja, drugi na temu *Izazovi roditeljstva* te treći na temu *Doviđenja predškolci*, prilikom kojega je roditeljima prezentirala i predavanje o problemima djece u ponašanju. Ove pedagoške godine je održano svega 11 individualnih razgovora s roditeljima, što je izrazito malo i zbog čega će Tim za kvalitetu sljedeće školske godine uvrstiti i razvojni cilj ukazivanje roditeljima na važnost individualnih razgovora za razvoj i napredak djeteta. Uoči Božića i Uskrsa su održane kreativne radionice s roditeljima, točnije 14. i 15. prosinca 2017. te 22. i 23. ožujka 2018., gdje su roditelji imali priliku izrađivati božićne i uskrsne ukrase sa svojom djecom. Ovakve radionice dobro su prihvaćene među roditeljima i djecom. Roditelji su tijekom radionica vrlo aktivni te izražavaju želju za češćim provođenjem takvoga oblika rada. Roditelji su se odazivali u velikom broju roditeljskim sastancima i zajedničkim radionicama s djecom te uistinu možemo biti zadovoljni njihovim odazivom. Drugi razvojni cilj je uspješno realiziran. Odgojiteljica je, u suradnji s pedagoginjom, roditeljima redovito pružala savjetodavnu i informativnu pomoć i podršku te je ostvarila kvalitetnu suradnju s roditeljima. Odnosi među djecom su ove pedagoške godine bili složni. Tim za kvalitetu je na temelju analize komunikacije svih aktera u predškoli uočio da postoji potreba poboljšanja odnosa na relaciji roditelj – roditelj, koji ponekad nailaze na teškoće u komunikaciji, zbog čega ćemo ovu stavku pridružiti razvojnim ciljevima za sljedeću pedagošku godinu. Na početku pedagoške godine realizirana je anketa među roditeljima na temu Moja očekivanja od predškole, ali anketa o interesu roditelja za stručne teme koje bi se realizirale na roditeljskim sastancima nije provedena. Međutim, odgojiteljica uvažava prijedloge roditelja te bi njihove prijedloge svakako uvrstila u temu predavanja. Sukladno svemu navedenom, Tim za kvalitetu smatra da su razvojni ciljevi u sklopu dva prioritetna područja Predškolskog razvojnog plana kvalitetno realizirani. Obavljena je i Swot analiza s roditeljima predškolaca te je Tim za kvalitetu napravio Kreda analizu za Predškolu:

**SWOT ANALIZA - RODITELJI**

|  |  |
| --- | --- |
| **PREDNOSTI** | **NEDOSTACI/SLABOSTI** |
| * Školska dvorana, * školska kuhinja, * školska knjižnica, * socijalizacija djeteta/rad u grupi, * učenje slova i brojeva/ priprema za školu, * besplatna predškola, * stjecanje navika dobrog ponašanja. | * Više izleta i izvanškolskih aktivnosti, * manjak higijenskih uvjeta u toaletu, * mogućnost učenja engleskog jezika u predškoli. |
| **MOGUĆNOSTI** | **POTEŠKOĆE I OPASNOSTI** |
| * Ugradnja klimatizacijskog uređaja u prostor predškole,   izgradnja naprave za smirivanje prometa ispred škole,   * postavljanje više koševa za smeće. | * Autobusna stanica je preblizu pješačkom prijelazu,, * nedostatak naprave za smirivanje prometa ispred škole. |

***Definiranje prioritetnih razvojnih ciljeva***

|  |
| --- |
| **NA TEMELJU PRETHODNE ANALIZE NABROJITE PRIORITETNE RAZVOJNE CILJEVE VAŠE ŠKOLE!** |
| 1. Izgradnja naprave za smirivanje prometa ispred škole. 2. Mogućnost učenja engleskog jezika. 3. Više izleta. 4. Autobusna stanica je preblizu pješačkom prijelazu. |

Na temelju provedene Swot analize među roditeljima predškolske djece, primijećeno je da su roditelji zadovoljni besplatnim programom predškole, izmjenama u školskoj prehrani, mogućnošću korištenja školske dvorane i školske knjižnice, mogućnošću socijalizacije djece u svojoj vršnjačkoj skupini u kojoj mogu učiti i navike pristojnog ponašanja te cjelokupnom pripremom djece za pohađanje škole. Roditelji kao nedostatak, ali i prioritetne razvojne ciljeve ističu manjak izleta, nedostatne higijenske uvjete u toaletu, ukidanje učenja engleskog jezika koji je prešle školske godine provodila učiteljica Nina Rukavina te prometnu opasnost koju uzrokuje blizina pješačkog prijelaza i autobusne stanice ispred škole. Iz ovoga se može primijetiti da roditelji uočavaju vrijednost učenja stranog jezika u predškolskoj dobi, što prošle pedagoške godine nisu u toj mjeri osvijestili. Ovaj zahtjev roditelja se ipak ne može realizirati zbog nemogućnosti učiteljice koja je prethodnih godina poučavanje engleskog jezika odrađivala volonterski. Odlazak na izlete zahtjeva dodatna temeljitu organizaciju i planiranje i financijska sredstva koja bi roditelji trebali osigurati kako bi se ova molba ostvarila. Vezano uz nedostatak higijenskih uvjeta u toaletu, škola će utvrditi izvor nezadovoljstva te će tome posvetiti pozornost u pedagoškoj godini 2018./2019. Inicijativa za pomicanje autobusne stanice nekoliko metara od pješačkog prijelaza je već pokrenuta od strane Općine Nijemci te očekujemo da će se ovaj zahtjev realizirati do sljedeće pedagoške godine.

**KREDA analiza - ODREĐIVANJE PRIORITETNIH PODRUČJA RADA PREDŠKOLE**

|  |  |  |  |  |  |  |  |
| --- | --- | --- | --- | --- | --- | --- | --- |
| **KREDA analiza** | | | | | | | |
| **1.** **Čime se možemo pohvaliti?**  *(analizirati i navesti sve dobre strane rada* *Predškole)*   * Program Predškole tijekom cijele nastavne (pedagoške) godine od rujna do lipnja. * Prilagodba djece na prostor škole, trajanje školskog sata, zvuk zvona, odlazak u sportsku dvoranu i korištenje svlačionice. * Socijalizacija, komunikacija, grafomotorika, učenje pravila ponašanja. * Suradnja s roditeljima i dobar odaziv roditelja na radionicama, roditeljskim sastancima te njihov angažman u organizaciji vezanoj uz izlete i priredbe. * Besplatan program Predškole. * Zajedničko sudjelovanje polaznika Predškole u aktivnostima sa školskom djecom (priredbe i izvanučionička nastava). | | | | **2**. **S kojim se teškoćama svakodnevno**  **susrećemo?**  *(navesti i osvijestiti s kojim se sve teškoćama svakodnevno susrećemo, a koje se odnose na unutrašnji rad i funkcioniranje škole)*   * Manjak izleta i izvanškolskih aktivnosti. * Nedostatak higijenskih uvjeta u toaletu. * Engleski jezik se više ne uči u predškoli. * Autobusna stanica je preblizu pješačkom prijelazu – potreba naprave za smirivanje prometa. | | | |
| **3. Koji su naši neiskorišteni resursi?**  *(navesti koje sve neiskorištene potencijale posjeduje naša Predškola)*   * Izleti, kazalište, kino. * Mogućnost ugradnje klimatizacijskog uređaja. * Poboljšanje higijenskih uvjeta i higijenskih navika djece u toaletu. | | | | **4.** **Što nas koči na putu prema napretku?**  *(opisati vanjske prepreke koje onemogućuju napredak Predškole)*   * Nedostatak financijskih sredstava. * Prometna opasnost. * Nemogućnost organizacije učenja engleskog jezika. | | | |
| **5.** **Što možemo napraviti da budemo još bolji?**  *(na temelju unutrašnjih karakteristika Predškole osmisliti što sve možemo učiniti da budemo još bolji)*   * Planirati i realizirati više izleta u skladu s mogućnostima roditelja. * Dodatno uključiti roditelje u organizaciju izleta i izvanškolskih aktivnosti. * Redovito i dosljedno učiti djecu prometnim pravilima i kulturi ponašanja u prometu. * Raditi na održavanju higijenskih uvjeta u toaletu te poučavati djecu higijenskim navikama i pravilima ponašanja u toaletu. | | | | **6.** **Tko nam može pomoći u napretku**  **(osobe, institucije…)?**  *(imenovati institucije, osobe i dr. za koje mislimo da nam mogu pomoći u unaprjeđenju podizanja kvalitete rada Predškole)*   * Roditelji polaznika Predškole. * Lokalna zajednica. * Stručni suradnici. * Ministarstvo znanosti i obrazovanja. * Općina Nijemci. | | | |
| **KOLIKO JE DOBRA NAŠA PREDŠKOLA?**  **Zadovoljni smo kvalitetom naše škole** *(podcrtajte odgovarajuću ocjenu)*: | | | | | | | |
| nismo zadovoljni | 1 | 2 | 3 | | 4 | 5 | potpuno smo zadovoljni |

Suradnja s roditeljima, osobito dio koji podrazumijeva komunikaciju roditelja, odgojitelja i djeteta je izuzetno važno prioritetno područje rada svake ustanove. S obzirom na to da se svake godine mijenja socijalna struktura grupe, ali i struktura roditelja, ovo prioritetno područje će ostati dio Predškolskog razvojnog plana, ali ćemo mu dodati dva razvojna cilja, a to su: *potaknuti roditelje na redovito i češće dolaženje na individualne razgovore i poboljšati komunikaciju na relaciji roditelj – roditelj*. Planiramo zadržati drugo prioritetno područje rada, odnosno Školsku prehranu, ali ćemo u Predškolskom razvojnom planu za pedagošku godinu 2018./2019. izmijeniti razvojni cilj. S obzirom na to da smo ovaj razvojni cilj (*ponuditi učenicima raznovrsniji jelovnik*) ostvarili, smatramo potrebitim *razvijati interes djece za zdravu prehranu radi veće konzumacije pripremljenih obroka te poticati razumijevanje važnosti zdravih namirnica za naše zdravlje.*

**ŠKOLA**

Školski razvojni plan za školsku godinu 2017./2018. sadrži šest područja unaprjeđenja: ***Odnos učenika prema drugim učenicima i školi, Odnos učitelja, roditelja i škole***, ***Podrška učenicima, Organizacija rada škole: dodatna nastava i školska natjecanja, Školska prehrana i školska knjižnica***. Unutar svakog područja određen je po jedan ili više razvojnih ciljeva.

***Odnos učenika prema drugim učenicima i školi***

Na realizaciji prvog razvojnog cilja vezanom uz odnos učenika prema drugim učenicima u školi, a koji je primarno orijentiran Školski preventivni program, osobito sprječavanje nasilničkog ponašanja se ove školske godine marljivo i kontinuirano radilo. Ove školske godine smo izrekli četiri pedagoške mjere kao mjere upozorenja, od toga jedan ukor i tri opomene. Temeljem praćenja ponašanja učenika, primjetno je da se njihovo ponašanje popravilo, odnosno da su izrečene pedagoške mjere ostvarile svoj učinak. Na početku i na kraju nastavne godine svi razrednici su u svom razrednom odjelu proveli sociometriju kako bi se utvrdila vršnjačka struktura razreda i socijalni status svakog učenika, a sociometrija se provodila po potrebi i tijekom školske godine, ukoliko je smatrano da će pomoći u sprječavanju sukoba i poboljšavanju odnosa među učenicima. Iz rezultata sociometrijskih upitnika primjećujemo nekoliko učenika koji su isključeni iz vršnjačkih aktivnosti te učenike koji su skloni neprihvatljivom ponašanju i sukobima te ćemo se radu s tim učenicima posvetiti i sljedeće školske godine. Razrednici su se u suradnji s predmetnim učiteljima i stručnom službom škole trudili otkloniti sve oblike nepoželjnog i neprihvatljivog ponašanja učenika, dosljedno primjenjujući pravila Kućnog reda škole i Etičkog kodeksa, dokumenata koji su učenicima i na početku, ali i tijekom školske godine predstavljani na satima razrednika. Dežurni učitelji su redovito i ažurno nadzirali ponašanje učenika za vrijeme velikih i malih školskih odmora, kako bi pravovremeno prevenirali pojavu neprihvatljivih ponašanja učenika te kako bi vlastitim primjerom poticali primjenu prihvatljivih ponašanja. Ova školska godina se može okarakterizirati uspješnom po pitanju rješavanja sukoba među učenicima. To su uglavnom bili verbalni sukobi koji su uz ranu intervenciju i individualne razgovore savjetodavnog karaktera uspješno spriječeni ili riješeni. Tu su veliki trud ulagali razrednici koji su o svemu redovito obavještavali roditelje učenika, ali i pedagoška služba koja je na temelju individualnih razgovora i pedagoških radionica preventivno i kurativno djelovala na učenike, pritom temeljito utvrđujući sve okolnosti vezane uz konkretne događaje. Razredna vijeća su se redovito sastajala te su na sjednicama Tematskog mjesečnog planiranja iznosila sadržaje vezane uz problematiku ponašanja učenika te se upravo na taj način moglo pravodobno, kvalitetno i timski djelovati. Tim za kvalitetu je procijenio da se prvi razvojni cilj uspješno realizirao, ali je primijećena potreba češće suradnje roditelja s predmetnim učiteljima, izuzev suradnje s razrednicima i stručnom službom škole. Na temelju razgovora o odnosu učenika prema drugim učenicima u školi te na temelju rezultata provedenih sociometrijskih upitnika, utvrđena je potreba dodatnog pedagoškog i savjetodavnog rada u određenim razrednim odjelima, osobito u budućem osmom razredu te po potrebi u četvrtom razredu, 6. b i 7. a razrednom odjelu. Članovi Tima za kvalitetu su utvrdili da je i dalje potrebno promicati pravila lijepog ponašanja i kulturnog ophođenja učenika, a posebno vezano uz odnos prema drugima u školi i na nastavi. Ove stavke će biti uvrštene u Školski razvojni plan za sljedeću školsku godinu, a razrednici, predmetni učitelji i stručna služba će i dalje na temelju individualnog i grupnog rada, pedagoških radionica, savjetodavnih razgovora i integracije sadržaja Građanskog odgoja i obrazovanja i Zdravstvenog odgoja redovito promicati ovaj razvojni cilj.

***Odnos učitelja, roditelja i škole***

Navedeno prioritetno područje rada se odnosi na razvojni cilj Preventivno djelovanje na učenike s poteškoćama u učenju. Tim za kvalitetu je utvrdio da je ovaj cilj realiziran u potpunosti i kvalitetno. Pedagoginja je u prvom polugodištu ove školske godine održala predavanje na sjednici Učiteljskog vijeća na temu *Rad s darovitim učenicima*, a edukatorica-rehabilitatorica predavanje na temu *Slabovidnost učenika i selektivni mutizam*. Razrednici su redovito održavali roditeljske sastanke, osvrćući se na obrazovna postignuća učenika i sve okolnosti vezane uz savladavanje nastavnog sadržaja, ali i individualne informativne i savjetodavne razgovore tijekom kojih su roditeljima pružane upute, savjeti i prijedlozi za poticanje radnih navika učenja i poboljšanje stanja ocjena. Roditelji su, ovisno o uočenim potrebama, upućivani i na otvorene sate kod predmetnih učitelja, međutim, primjetna je razlika u učestalosti dolazaka roditelja na otvorene sate kod učitelja u odnosu na dolaske kod razrednika. Stručna služba je učinkovito djelovala na relaciji edukator-rehabilitator, pedagog i učitelji, a o odgojnom i obrazovnom statusu učenika se redovito raspravljalo i na sjednicama Tematskog mjesečnog planiranja kako bi se moglo učinkovito i pravovremeno reagirati u slučaju potrebe. Edukatorica-rehabilitatorica je redovito individualno radila s učenicima s rješenjem Ureda državne uprave, ali i s učenicima bez rješenja, ukoliko je primijećena potreba za ispravljanjem negativnih ocjena. U tome je pomogla i pedagoginja. Osobito učinkovito je funkcionirala identifikacija učenika s teškoćama u učenju, koja se provodila temeljito i u suradnji s roditeljima, vanjskim suradnicima, nadležnim timom školske medicine i Uredom državne uprave. Veliki broj učenika je tijekom drugog polugodišta uz trud predmetnih učitelja i stručne službe uspio ispraviti negativne ocjene, a nekolicina učenika je upućena na dopunski rad, točnije 4 učenika 7. razreda. Jedna učenica je neuspješno završila ovu nastavnu godinu te su joj, nakon poticaja predmetnih nastavnika za ispravljanjem negativnih ocjena, zaključene četiri negativne ocjene (matematika, fizika, povijest i geografija) zbog čega će učenica sljedeće školske godine ponavljati 7. razred.

***Podrška učenicima***

Podrška učenicima se odnosi na prijavu učenika za upis u srednju školu, informatičku i informacijsku podršku te savjetovanje učenika. Tim za kvalitetu je ovo područje, odnosno realiziranost ovog razvojnog cilja ocijenio vrlo uspješnim. Pedagoška služba je tijekom prvog i drugog polugodišta provela radionice u 8. a i b razredu na temu *Kamo nakon osnovne škole? – Izbor zanimanja* te *Moje buduće zanimanje*. Krajem drugog polugodišta razrednici su u suradnji s pedagoginjom škole organizirali kolektivnu prijavu učenika u Nacionalni informacijski sustav prijava i upisa u srednje škole koja je prošla vrlo uspješno. Učenicima je krajem drugog polugodišta organizirano predavanje na temu *Postupak prijava i upisa u srednju školu – Gdje, kako, kada?* te je održan i roditeljski sastanak za roditelje učenika osmih razreda, kako bi roditelji bili temeljito i pravovremeno informirani o svim bitnim stavkama vezanim uz upise u srednju školu. Roditelji i učenici su redovito opskrbljivani materijalima vezanim uz konkretne srednje škole i učeničke domove, ali i korisnim alatima koje mogu koristiti putem mrežne stranice [www.upisi.hr](http://www.upisi.hr). Tijekom svibnja i lipnja razrednici su sate razrednika organizirali u znaku profesionalne orijentacije učenika. Učenicima su tijekom svibnja imali priliku upoznati brojne srednje škole poput Drvodjelske tehničke škole Vinkovci, Ekonomske i trgovačke škole Ivana Domca Vinkovci, Zdravstvene i veterinarske škole Vinkovci, osječke privatne Gimnazije Gaudeamus te Srednje strukovne škole Vinkovci i Tehničke škole Ruđera Boškovića Vinkovci i to putem predstavljanja škola na roditeljskom sastanku, satu razrednika ili organiziranom Danu otvorenih vrata. Stručna služba je u suradnji s razrednicima osmih razreda kvalitetno i ažurno odrađivala aktivnosti vezane uz upis učenika s teškoćama u razvoju i zdravstvenim teškoćama u srednju školu, redovito surađujući s Hrvatskim zavodom za zapošljavanje i Uredom državne uprave u Vukovarsko-srijemskoj županiji. Škola je učenicima i roditeljima koji nemaju pristup računalu ili internetu dragovoljno pomagala i bila na raspolaganju. Tim za kvalitetu je u potpunosti zadovoljan radom škole po pitanju ovoga razvojnoga cilja, ali je predloženo da se sljedeće školske godine razvojni cilj proširi promicanjem veće samostalnosti i zainteresiranosti učenika za sadržaje vezane uz upis u srednje škole, s obzirom na to da je primijećeno da se učenici rijetko samostalno informiraju o navedenom.

***Organizacija rada škole: Dodatna nastava i školska natjecanja***

Tim za kvalitetu je procijenio da se ovo prioritetno područje kojemu je cilj omogućiti darovitim učenicima i učenicima koji pokažu interes za pojedini nastavni predmet uključivanje u dodatni rad i sudjelovanje na školskim natjecanjima uspješno provodilo. Dodatna nastava je tijekom ove školske godine organizirana iz nastavnih predmeta Hrvatski jezik, Engleski jezik, Njemački jezik, Matematika, Biologija, Povijest i Fizika. Učitelji su redovito i kvalitetno provodili dodatnu nastavu omogućujući učenicima napredak u području njihovog interesa i potrebe za proširivanjem znanja. Učenicima je na satima dodatne nastave omogućena i priprema za natjecanja. Ove školske godine učenici su sudjelovali na sljedećim natjecanjima: LiDraNo, Hrvatski jezik, Engleski jezik, Matematika, Biologija, Kemija, Povijest, Vjeronaučna olimpijada, Informatika, Crveni križ, Futsal i Smotra zadruga. Osim toga, učenici su ujedno sudjelovali u obilježavanju Dana sigurnijeg interneta sudjelovanjem u nagradnom online kvizu, Županijskom natjecanju u čitanju na glas, međunarodnom natjecanju iz informatike i računalnog razmišljanja Dabar, likovnom natječaju za najbolju ilustraciju priče ili pripovijetke povodom 12. rođendana Bibliobusa Vukovarsko-srijemske županije, međunarodnom matematičkom natjecanju „Klokan bez granica“, Europskom kvizu o novcu povodom unapređivanja financijske pismenosti djece i natjecanju iz Robotike u okviru Croatian Makers lige. Povjerenstvo za provedbu školskih natjecanja u školskoj godini 2017./2018. je odgovorno izvršavalo svoje zadatke, pripremajući učenike, pomažući mentorima i osiguravajući odgovarajuće uvjete za organizaciju i realizaciju svih spomenutih školskih natjecanja.

***Školska prehrana***

Ovo prioritetno područje rada koje je ove školske godine imalo za cilj ponuditi učenicima raznovrsniji jelovnik je izvrsno realizirano. Početkom školske godine proveden je anketni upitnik o namirnicama koje učenici konzumiraju kako bi se na temelju toga mogao sastaviti jelovnik. Početkom drugog polugodišta školske godine 2017./2018., škola je počela sudjelovati u projektu Hrvatskog zavoda za javno zdravstvo „Živjeti zdravo“. Cilj projekta je poticati učenike na izbor zdravih namirnica te znanje i vještine planiranja jelovnika koji bi zadovoljavali svakodnevne nutritivne i energetske potrebe istovremeno izbjegavajući namirnice s previše zasićenih masti, jednostavnih šećera i visokih energijskih vrijednosti. Svakoga mjeseca nam je poslan mjesečni, odnosno tjedni jelovnik sa zdravim obrocima i namirnicama koje smo uvrstili u prehranu naših učenika. Tijekom drugog polugodišta pedagoginja je s učenicima u veljači i travnju organizirala Vijeće učenika na kojemu se raspravljalo o školskom jelovniku na razini dvomjesečnog vremenskog perioda. Pojedinačno su se analizirale namirnice i obroci te su učenici imali mogućnost izraziti svoje mišljenje i prijedloge kako poboljšati školski jelovnik. Na taj način smo uveli brojne promjene, uvijek u cilju promicanja zdrave prehrane učenika. Neke od namirnica koje su postale svakodnevni dio školskog jelovnika su peciva od integralnog i kukuruznog brašna, smanjena količina šećera u obrocima, zdrave mliječne namirnice, različite vrste voća, suhomesnati proizvodi s manjim udjelom masnoća, žitarice, zdraviji napitci i namaze i sl. Učenicima je ujedno omogućena i veća samostalnost korištenjem pribora za mazanje, samostalnim doziranjem napitaka iz bokala i sl. Školski tim za prehranu, u sastavu ravnateljice škole, kuharice i pedagoginje, se sastajao nakon održane sjednice Vijeća učenika te raspravljao o izmjenama koje će se uvesti u prehranu učenicima, uzimajući u obzir dobrobit djeteta izborom zdravih namirnica, ali i mišljenja učenika, omogućujući im ispunjenje njihovih želja. Primijećeno je da su učenici zadovoljni mogućnošću sudjelovanja u kreiranju školskog jelovnika te da su roditelji mišljenja da zdravu prehranu i dalje treba promicati na ovakav način. Tim za kvalitetu je ovaj razvojni cilj ocijenio vrlo uspješnim, ali smatra da je na njegovom razvoju i dalje treba raditi s obzirom na to da određeni učenici još uvijek nisu pokazali interes za zdrave namirnice.

***Školska knjižnica***

Cilj ovog prioritetnog područja je bio obnoviti knjižni fond školske knjižnice, što je ove školske i prošle kalendarske godine realizirano temeljem financijskih sredstava od strane Ministarstva znanosti i obrazovanja. Nabavljena su lektirna djela i stručna literatura koju je evidentirala školska knjižničarka, a koja je našim učenicima i učiteljima uvijek dostupna za korištenje. S obzirom na to da se ovaj razvojni cilj realizirao kako je planirano, Tim za kvalitetu je utvrdio da i dalje postoji potreba za razvojem školske knjižnice zbog čega će ovo prioritetno područje rada biti dio Školskog razvojnog plana za školsku godinu 2018./2019., ali će se razvojni cilj usmjeriti na pronalaženje adekvatnog prostora za školsku knjižnicu.

Krajem nastavne godine za potrebe samovrednovanja napravljena je Swot analiza s roditeljima, učenicima i učiteljima. Tim za kvalitetu analizirao je podatke dobivene Swot analizom.

**UČENICI**

|  |  |
| --- | --- |
| **PREDNOSTI** | **NEDOSTACI/SLABOSTI** |
| * Pametne ploče, * školska dvorana i malonogometno igralište s umjetnom travom, * nove klupe, stolice i ormari u učionicama, * nova računalna oprema, * promjene u školskoj kuhinji, * rad u jutarnjoj smjeni, * nadzorne kamere/sigurnosni nadzor u školi, * uredne i uređene učionice, * različite izvannastavne aktivnosti. | * Higijenske potrepštine u toaletu, * nedostatak ormarića za obuću, * stari prozori i dotrajali zastori, * stare ploče u pojedinim učionicama (oštećena boja), * zagušljivost u učionici glazbene kulture, * nedostatak koša za smeće u hodnicima. |
| **MOGUĆNOSTI** | **POTEŠKOĆE I OPASNOSTI** |
| * Više izvanučioničke nastave, * mogućnost izlaska na zrak za vrijeme velikog odmora, * urediti učionicu u prirodi, * ormarići za obuću. | * Klimavi i stari prozori, * nezdrava i nečista voda iz slavina, * stepenište, * loša vrata na učionicama i u toaletu. |

***Definiranje prioritetnih razvojnih ciljeva***

|  |
| --- |
| **NA TEMELJU PRETHODNE ANALIZE NABROJITE PRIORITETNE RAZVOJNE CILJEVE VAŠE ŠKOLE!** |
| 1. Bolja i pitka voda. 2. Dovoljno higijenskih potrepština (toalet papir, sapun). 3. Bolji prozori i novi zastori. 4. Ormarići za obuću. 5. Izvanučionička nastava. |

Na temelju analize zapisa, odnosno Swot analiza učenika, Tim za kvalitetu je utvrdio da učenici kao osnovne prednosti škole navode opremljenost učionica pametnim pločama, mogućnost korištenja malog nogometnog igrališta s umjetnom travom i školske dvorane, novi namještaj u učionicama, novu računalnu opremu, izmjene u školskoj prehrani, sigurnosne kamere te uređene i obojene učionice. Ono čime učenici nisu zadovoljni i što ističu kao potrebu poboljšanja su nedostatak higijenskih potrepština u toaletima, nedostatak ormarića za obuću, dotrajalu stolariju i zastore, stare ploče, nedovoljno koševa za smeće u hodnicima, nedovoljno izvanučioničke nastave te zagušljivost u učionici glazbene kulture. Ono što su učenici naveli uglavnom ovisi o financijskim sredstvima škole koja nastojimo prioritetno rasporediti. Tim za kvalitetu smatra da se ove školske godine zaista puno toga uložilo u napredak škole, osobito u informacijsko-komunikacijsku infrastrukturu koja je novom računalnom opremom u učionici informatike, točnije 14 novih računala i 3 pametne ploče (učionicu geografije i povijesti te obje učionice matematike) za što je zahvalna Općina Nijemci, što je omogućilo raspoređivanje postojećih računala u učionice kojima je računalo nedostajalo ili je programski sustav slabije funkcionirao. Ove školske godine smo ujedno obnovili stolove, klupe i ormare u učionicama u starom dijelu škole temeljem sredstava koja nam je odobrilo Ministarstvo znanosti i obrazovanja u vrijednosti od 80.000 kuna te smo na temelju vlastitih financijskih sredstava obnovili boju rubnjaka u svim učionicama škole te sve zidove u područnoj školi u Đeletovcima. Bitno je napomenuti da smo ove godine ušli u micro:bit projekt Croatian Makers lige te su učenici 6. razreda dobili robotičke setove temeljem kojih uče programiranje. Ove školske godine smo ujedno povećali knjižni fond školske knjižnice lektirnim djelima i stručnom literaturom temeljem donacije Ministarstva znanosti i obrazovanja u vrijednosti od 2.000 kuna, čime smo se nadovezali na donaciju Ministarstva koje nam je prošle kalendarske godine odobrilo sredstva u vrijednosti od 20.000 kuna. Vezano uz nedostatak koševa za smeće, smatramo da ih ima dovoljno, osobito jer smo ove školske godine temeljem donacije Općine Nijemci postavili vanjske koševe za smeće, uz stalke za bicikle vrijedne gotovo 30.000 kuna.

**RODITELJI**

|  |  |
| --- | --- |
| **PREDNOSTI** | **NEDOSTACI/SLABOSTI** |
| * Promjene u školskoj kuhinji, * nastava u jednoj smjeni, * nova informatička oprema, * sportska dvorana u matičnoj školi, * pametne ploče, * novi namještaj u učionicama, * školska knjižnica, * organizirani program predškole, * e-Dnevnik, * u selu je manje djece pa se učitelji mogu više posvetiti učenicima, * izvannastavne aktivnosti, * stručno zastupljeni kadar. | * Higijena u toaletima, nedostatak higijenskih potrepština, * ograničen broj naslova u knjižnici/opremljenost knjižnice, * dotrajala oprema za nastavu tjelesne i zdravstvene kulture i sprave na dječjem igralištu, * nemogućnost izlaska na zrak pod odmorom, * ormarići za preobuću, * više odlazaka u prirodu. |
| **MOGUĆNOSTI** | **POTEŠKOĆE I OPASNOSTI** |
| * Uređenje vanjskog prostora, škole i učionice u prirodi, * nabava ormarića za preobuću, * mogućnost postavljanja naprave za smirivanje prometa ispred škole, * više terenske nastave i nastave u prirodi, * osigurati dovoljno higijenskih potrepština, * obnoviti nastavna sredstva za tjelesnu i zdravstvenu kulturu. | * Autobusna stanica ispred škole je preblizu pješačkom prijelazu, * nedostatak semafora kod škole, * dotrajala stolarija, * urediti vanjsko igralište. |

***Definiranje prioritetnih razvojnih ciljeva***

|  |
| --- |
| **NA TEMELJU PRETHODNE ANALIZE NABROJITE PRIORITETNE RAZVOJNE CILJEVE VAŠE ŠKOLE!** |
| * Obnoviti i urediti vanjski prostor škole. * Postaviti semafor na pješačkom prijelazu za bolju sigurnost djece. * Opremiti toalete. |

Roditelji su se u Swot analizi osvrnuli na brojne prednosti, ali i nedostatke škole. Osobito veliko zadovoljstvo roditelji pokazuju za izmjene uvedene u školsku kuhinju, oko koje smo se ove školske godine izrazito trudili. Ujedno su zadovoljni jednosmjenskim radom škole, novom informatičkom opremom, mogućnošću korištenja školske dvorane, novim namještajem, postavljenim pametnim pločama i radom školske knjižnice. Ono što roditelji ističu kao nedostatak je nedostatak higijenskih uvjeta u toaletima na što ćemo obratiti pozornost sljedeće školske godine, dotrajale sprave za školsku dvoranu, nedostatak ormarića za obuću učenika te nemogućnost izlaska učenika u školsko dvorište za vrijeme velikog odmora. Ovu molbu roditelja ne možemo ostvariti s obzirom na težinu kontrole ponašanja učenika za vrijeme školskog odmora. Učenicima je omogućen izlazak na školsko igralište tijekom nastave tjelesne i zdravstvene kulture te korištenje učionice u prirodi. Vezano uz obnovu školske opreme i sportskih sprava, nastojat ćemo tražiti nove kada naša financijska sredstva budu dostatna za obnovu. Ono što smo temeljem vlastitih financijskih sredstava ove godine ostvarili su nove mreže na golovima na malonogometnom igralištu s umjetnom travom. Roditelji kao nedostatak ujedno naglašavaju ograničen broj naslova u školskoj knjižnici, no smatramo da smo obnovom knjižnog fonda školske knjižnice temeljem donacija Ministarstva znanosti i obrazovanja zadovoljili ovaj cilj. Kao nedostatak je prepoznata i potreba uređenja vanjskog prostora škole i blizina autobusne stanice pješačkom prijelazu ispred škole. Inicijativa za pomicanje autobusne stanice nekoliko metara od pješačkog prijelaza je već pokrenuta od strane Općine Nijemci te očekujemo da će se ovaj zahtjev realizirati do sljedeće školske godine.

**UČITELJI**

|  |  |
| --- | --- |
| **PREDNOSTI** | **NEDOSTACI/SLABOSTI** |
| * rad u jednoj smjeni, * promjene u školskoj kuhinji, * opremljenost učionica (pametne ploče, projektori, internetski pristup, računala), * sportska dvorana i školsko igralište, * stručno zastupljeno nastavno osoblje, * kabinetska nastava, * manji broj učenika u razredima – mogućnost individualnog pristupa, * ugodna radna okolina i kolegijalni odnosi, * stručna služba, * dobra suradnja s lokalnom zajednicom, * redovito stručno usavršavanje, * dobra organizacija rada. | * slaba opremljenost školske dvorane (zastarjeli i neispravni rekviziti), * nedostatak materijala za izradu nastavnog materijala (papiri i popratni materijali)/ispravnost fotokopirnih aparata, * neujednačeno opremljene učionice, * negativna percepcija od strane roditelja prema školi, * gubitak učenika, * nepuno radno vrijeme stručnih suradnika. |
| **MOGUĆNOSTI** | **POTEŠKOĆE I OPASNOSTI** |
| * više izvanučioničke nastave, * uređenje vanjskog prostora škole, * korištenje EU fondova koji će doprinijeti razvoju škole/prijava novih projekata, * jača suradnja s lokalnom zajednicom, * materijal za izradu nastavnih materijala, * veća suradnja sa stručnom službom škole. | * financijska situacija, * komunikacija s roditeljima, * stepenište, * dotrajala stolarija, * blizina ceste. |

***Definiranje prioritetnih razvojnih ciljeva***

|  |
| --- |
| **NA TEMELJU PRETHODNE ANALIZE NABROJITE PRIORITETNE RAZVOJNE CILJEVE VAŠE ŠKOLE!** |
| 1. Unaprijediti odnos učitelj – roditelj. 2. Izvanučionička nastava. 3. Nadopuna potrebnih materijala za nastavu. 4. Nastaviti opremanje škole pametnim pločama. 5. Poticanje odgovornog i pristojnog ponašanja učenika prema drugim učenicima. 6. Uređenje vanjskog prostora škole. |

Učitelji su se usmjerili na brojne prednosti škole, uz određene nedostatke. Na temelju zapisa Swot analize, učitelji kao prednost škole naglašavaju jednosmjenski rad, poboljšanje školskog jelovnika, opremljenost učionica računalnom opremom i pametnim pločama, mogućnost korištenja školske dvorane i vanjskog sportskog igrališta, stručno zastupljeno nastavno osoblje, kabinetska nastava, dobri međuljudski odnosi u školi, dobra suradnja s lokalnom zajednicom te velik izbor izvannastavnih aktivnosti. Ono što ističu kao nedostatak se odnosi na potrebu obnove opreme za tjelesnu i zdravstvenu kulturu, nabavu materijala za nastavu i neispravnost fotokopirnog stroja, obnovu učionice u prirodi, neujednačeno opremljene učionice i potrebu poboljšanja percepcije škole od strane roditelja. Obnova opreme za tjelesnu i zdravstvenu kulturu ovisi o financijskim sredstvima škole te ćemo navedeno imati u vidu kad financijska sredstva za ostvarivanje ovoga cilja budu dostatna. Isto se odnosi na želju za obnovom učionice u prirodi. Ono što smo ove školske godine uspjeli ostvariti je nabava novog pisača, optičkog čitača i fotokopirnog uređaja temeljem vlastitih financijskih sredstava. Tim za kvalitetu smatra da bi se sljedeće školske godine trebalo obratiti pozornost na unapređivanje odnosa roditelja i škole te međusobne komunikacije, što ćemo uvrstiti u Školski razvojni plan za školsku godinu 2018./2019. Kao novi razvojni cilj.

Na temelju Swot analiza Tim za kvalitetu napravio je Kreda analizu.

**KREDA analiza - ODREĐIVANJE PRIORITETNIH PODRUČJA RADA ŠKOLE**

|  |  |  |  |  |  |  |  |
| --- | --- | --- | --- | --- | --- | --- | --- |
| **KREDA analiza** | | | | | | | |
| **1.** **Čime se možemo pohvaliti?**  *(analizirati i navesti sve dobre strane rada škole)*   * Rad u jednoj smjeni. * Promjene u školskoj kuhinji. * Školska dvorana i školsko igralište. * Stručno zastupljeno nastavno osoblje i kolegijalni odnosi u kolektivu. * Nova informatička oprema (pametne ploče, računala). * Potpora stručne službe škole. * Školska knjižnica. * Novi namještaj u učionicama. * Nadzorne kamere. | | | | **2**. **S kojim se teškoćama svakodnevno**  **susrećemo?**  *(navesti i osvijestiti s kojim se sve teškoćama svakodnevno susrećemo, a koje se odnose na unutrašnji rad i funkcioniranje škole)*   * Slaba opremljenost školske dvorane za nastavu tjelesne i zdravstvene kulture. * Nabava materijala za nastavu (papir, pribor i popratni materijali). * Nedostatak klimatizacijskih uređaja u učionicama. * Autobusna stanica ispred škole koja je preblizu pješačkom prijelazu. * Dotrajala stolarija i zastori. * Higijenske potrepštine u toaletu. | | | |
| **3. Koji su naši neiskorišteni resursi?**  *(navesti koje sve neiskorištene potencijale posjeduje naša škola)*   * Obnoviti i urediti učionicu u prirodi i vanjski prostor škole. * Više izleta. * Oprema za školsku dvoranu. * Iskoristiti potencijal pametnih ploča. * Poticati učenike na zdravu prehranu. * Više stručnog usavršavanja na državnoj razini. * Poticati prometnu kulturu učenika. * Uređenje i dovršenje učionice na tavanu. * Ormarići za preobuću. | | | | **4.** **Što nas koči na putu prema napretku?**  *(opisati vanjske prepreke koje onemogućuju napredak škole)*   * Nedostatak financijskih sredstava. * Ponekad nedostatak motivacije koji je uvjetovan materijalnim statusom školstva općenito. | | | |
| **5.** **Što možemo napraviti da budemo još bolji?**  *(na temelju unutrašnjih karakteristika škole osmisliti što sve možemo učiniti da budemo još bolji)*   * Pratiti projekte i prijavljivati se kako bismo osigurali i financijska sredstva za poboljšanje opremljenosti škole. * Održavati i dalje kvalitetnu nastavu i motivaciju za rad učitelja, kontinuirano unapređivati nastavu te poboljšavati odnose na relaciji učitelj-roditelj, učenik-učitelj i učenik-učenik. * Biti dosljedni i ustrajni u postizanju postavljenih ciljeva. * Kontinuirano stručno usavršavanje učitelja. * Komunikacija s vanjskim ustanovama i suradnicima. | | | | **6.** **Tko nam može pomoći u napretku**  **(osobe, institucije…)?**  *(imenovati institucije, osobe i dr. za koje mislimo da nam mogu pomoći u unaprjeđenju podizanja kvalitete rada škole)*   * MZO. * AZOO. * Vukovarsko-srijemska županija kao osnivač. * Općina Nijemci. * Ravnateljica škole. * Učitelji. * Stručna služba škole. * Roditelji. * Nenastavno osoblje škole. * EU fondovi. | | | |
| **KOLIKO JE DOBRA NAŠA ŠKOLA?**  **Zadovoljni smo kvalitetom naše škole** *(podcrtajte odgovarajuću ocjenu)*: | | | | | | | |
| nismo zadovoljni | 1 | 2 | 3 | | 4 | 5 | potpuno smo zadovoljni |

Na temelju Swot analiza i Kreda analize možemo zaključiti kako su učenici, roditelji i učitelji uglavnom zadovoljni organizacijom rada škole i samom nastavom. Na sam proces nastave nije bilo pritužbi, čime smo osobito zadovoljni, a ono čime su roditelji bili nezadovoljni su pretežito zahtjevi koji ovise o financijskim sredstvima škole. S obzirom na navedeno, prioritetna područja unaprjeđenja vezana uz nastavu nećemo uvrstiti u Školski razvojni plan za školsku godinu 2018./2019.

**RAZVOJNI PLAN PREDŠKOLE ZA PEDAGOŠKU GODINU 2017./2018.**

|  |  |  |  |
| --- | --- | --- | --- |
| **PRIORITETNO PODRUČJE UNAPRJEĐENJA** | **SURADNJA S RODITELJIMA** | | **PREHRANA POLAZNIKA PREDŠKOLE** |
| **RAZVOJNI CILJEVI** | Aktivirati roditelje za sudjelovanje u raznim aktivnostima (radionice) i sudjelovanje na roditeljskim sastancima. | Pružiti podršku roditeljima:  - odgojni problemi,  - uočavanje teškoće kod djeteta i savjetovanje roditelja,  -komunikacija na relaciji roditelj-dijete, dijete-dijete.  Poboljšati komunikaciju na relaciji roditelj-roditelj.  Potaknuti roditelje na redovito i češće dolaženje na individualne razgovore. | Poticanje interesa djece za zdravu prehranu radi veće konzumacije pripremljenih obroka te shvaćanje važnosti zdravih namirnica za naše zdravlje. |
| **METODE I AKTIVNOSTI ZA OSTVARIVANJE CILJEVA** | Roditeljski sastanak:  - anketa o temama roditeljskih sastanaka.  - organizacija radionica (božićna, uskrsna, tematska). | - neposredan rad s djetetom,  - individualan razgovor s roditeljima,  -edukativne radionice i predavanja s roditeljima,  - ukazivanje na važnost individualnih razgovora za razvoj i napredak djeteta. | Anketni upitnik o namirnicama koje bi učenici voljeli vidjeti u školskom jelovniku.  Sastavljanje jelovnika u skladu s rezultatima anketnog upitnika i u skladu s tjednim jelovnikom za prehranu učenika u osnovnim školama Hrvatskog zavoda za javno zdravstvo.  Redovito sastajanje Školskog tima za prehranu radi analiziranja postojećeg jelovnika i unošenja promjena. |
| **NUŽNI RESURSI** | Ljudski resursi:  Odgojiteljica, pedagoginja.  Materijalna sredstva za potrebe ostvarivanja roditeljskih sastanaka i radionica.  Stručna literatura. | Ljudski resursi:  Odgojiteljica,  pedagoginja.  Stručna literatura. | Financijska sredstva. |
| **DATUM DO KOJEGA ĆE SE CILJ OSTVARITI** | Rujan 2018. RS  Studeni 2018. RS  Prosinac 2018. R  Siječanj 2018. RS  Travanj 2018. R  Svibanj 2018. RS  Lipanj 2018. RS i priredba | Tijekom pedagoške godine 2018./2019. | Anketni upitnik – početkom pedagoške godine 2018./2019. te po potrebi tijekom pedagoške godine.  Školski tim za prehranu – svaka dva mjeseca. |
| **OSOBE ODGOVORNE ZA PROVEDBU AKTIVNOSTI** | Odgojiteljica. | Odgojiteljica,  pedagoginja,  roditelji. | Roditelji,  kuharica,  Školski tim za prehranu (kuharica, ravnateljica, pedagoginja),  računovodstvo škole. |
| **MJERLJIVI POKAZATELJI OSTVARIVANJA CILJEVA** | Evidencija dolazaka na roditeljske sastanke i radionice te dobrovoljno aktivno uključivanje roditelja u razgovor, rasprave i sl. | Dokumentacija o djetetu i zapisnici razgovora s roditeljima  Evidencija dolazaka na roditelja na individualne razgovore.  Komunikacija i suradnja među roditeljima na edukativnim radionicama za roditelje. | Broj djece koji se hrane u školskoj kuhinji.  Količina konzumiranih obroka. |

**ŠKOLSKI RAZVOJNI PLAN ZA ŠKOLSKU GODINU 2018./2019.**

|  |  |  |  |  |  |  |
| --- | --- | --- | --- | --- | --- | --- |
| **PRIORITETNO PODRUČJE UNAPRJEĐENJA** | **ODNOS UČENIKA PREMA DRUGIM UČENICIMA I ŠKOLI** | **ODNOS UČITELJA, RODITELJA I ŠKOLE** | **PODRŠKA UČENICIMA TE POTICANJE VEĆE SAMOSTALNOSTI I INTERESA UČENIKA ZA PROCES UPISA U SREDNJU ŠKOLU** | **ORGANIZACIJA RADA ŠKOLE:**  **DODATNA NASTAVA**  **I ŠKOLSKA NATJECANJA** | **ŠKOLSKA PREHRANA** | **ŠKOLSKA KNJIŽNICA** |
| **RAZVOJNI CILJEVI** | Školski preventivni program (sprječavanje nasilničkog ponašanja). | Preventivno djelovanje na učenike s poteškoćama u učenju.  Poticanje bolje komunikacije i suradnje roditelja i škole.  Poticanje češće suradnje roditelja s predmetnim učiteljima u školi. | Prijava za upis u srednju školu.  Informatička i informacijska podrška.  Savjetovanje učenika. | Omogućiti darovitim učenicima i učenicima koji pokažu interes za pojedini nastavni predmet da se uključe u dodatni rad i sudjeluju na školskim natjecanjima. | Poticanje interesa učenika za zdravu prehranu radi veće konzumacije pripremljenih obroka te shvaćanje važnosti zdravih namirnica za naše zdravlje. | Osigurati adekvatan prostor za školsku knjižnicu. |
| **METODE I AKTIVNOSTI ZA OSTVARIVANJE CILJEVA** | Sociometrija,  SRO,  pedagoške radionice i predavanja,  individualni rad s učenicima,  roditeljski sastanci. | Predavanje na UV-u,  roditeljski sastanci,  individualni i skupni razgovori s roditeljima,  dolazak roditelja na otvoreni sat,  individualni rad s učenicima,  edukativne radionice i predavanja za roditelje,  češće sudjelovanje roditelja u aktivnostima škole. | SRO,  roditeljski sastanci,  individualni razgovori s učenicima i roditeljima,  razmjena iskustva od prošle godine (brošura za razrednike),  podjela brošura,  Dani otvorenih vrata,  publikacije vezane za upis u srednju školu,  suradnja razrednika i stručne službe. | Organizacija dodatne nastave (HJ, MAT, FIZ, POV, BIO, EJ, NJJ)  za darovite učenike.  Priprema za školska natjecanja.  Sudjelovanje na školskim natjecanjima znanja i natjecanjima ŠSD-a. | Anketni upitnik o namirnicama koje bi učenici voljeli vidjeti u školskom jelovniku.  Sastavljanje jelovnika u skladu s rezultatima anketnog upitnika i u skladu s tjednim jelovnikom za prehranu učenika u osnovnim školama Hrvatskog zavoda za javno zdravstvo.  Redovito sazivanje sjednice Vijeća učenika.  Redovito sastajanje Školskog tima za prehranu radi analiziranja postojećeg jelovnika i unošenja promjena. | Reorganizacija prostora škole. |
| **NUŽNI RESURSI** | Ljudski potencijal.  Materijali za radionice. | Ljudski potencijal. | Internet,  ljudski potencijal. | Ljudski potencijal,  materijali potrebni za pripremu,  motivacija. | Financijska sredstva. | Prostorni uvjeti i financijska sredstva. |
| **DATUM DO KOJEGA ĆE SE CILJ OSTVARITI** | Sociometrija početak i kraj nastavne godine  (i po potrebi),  SRO, roditeljski sastanci i individualni rad s učenicima tijekom školske godine. | Tijekom cijele školske godine. | Od početka drugog polugodišta do kraja školske godine 2018./2019. | Dodatna nastava organizirana je tijekom cijele školske godine 2018./2019., a školska natjecanja sukladno Vremeniku školskih natjecanja (intenzivno početak drugog polugodišta 2018./2019.) | Anketni upitnik – početkom školske godine 2018./2019. te po potrebi tijekom školske godine.  Vijeće učenika – svaka 2 mjeseca.  Školski tim za prehranu - nakon svake sjednice Vijeća učenika. | Tijekom školske godine 2018./2019. |
| **OSOBE ODGOVORNE ZA PROVEDBU AKTIVNOSTI** | Razrednici,  pedagoginja,  roditelji. | Predmetni učitelji,  razrednici,  stručna služba,  učenici,  roditelji. | Upisno povjerenstvo (razrednici, informatičar, ravnateljica, pedagoginja),  učenici,  roditelji. | Učitelji nositelji dodatne nastave,  učenici,  povjerenstvo za provedbu školskih natjecanja. | Roditelji,  kuharica,  Školski tim za prehranu (kuharica, ravnateljica, pedagoginja),  računovodstvo škole. | Školska knjižničarka,  ravnateljica. |
| **MJERLJIVI POKAZATELJI OSTVARIVANJA CILJEVA** | Količina zapisa u bilježnicama o ponašanju učenika.  Izrečene pedagoške mjere.  Odaziv roditelja na roditeljskim sastancima.  Ocjene iz vladanja.  Broj održanih individualnih razgovora. | Ocjene.  Bilješke o praćenju učenika.  Odaziv roditelja na roditeljske sastanke i individualne ili skupne razgovore. | Rezultati upisa u srednju školu.  Interes učenika i samostalnost u odrađivanju aktivnosti vezanih uz upis u srednju školu. | Praćenje postignuća učenika.  Rezultati školskih natjecanja. | Broj učenika koji se hrane u školskoj kuhinji.  Količina konzumiranih obroka. | Osiguran prostor za školsku knjižnicu. |